છાપામાં એક એવી જાહેરાત હતી – ‘જેટલું કાપડ ખરીદો તેટલું કાપડ ફ્રી’ અને બાજુમાં લાલ ચોકઠામાં લખેલું કે ‘નકલથી ચેતજો !’ જો કે ‘મફત’, ‘સિર્ફ’ અને ‘સ્કીમ’ આ ત્રણ શબ્દોએ આપણને એવા ગુલામ બનાવી દીધા છે કે કંઈ સૂઝે જ નહીં. એની અસરથી છૂટવાનુંય ન સૂઝે ! ‘220 રૂ. નાં જૂતાં 100માં’ એવું વાંચીને દેખીતી રીતે આપણને એમાં વેપારીની બેવકૂફી લાગે. પણ એ માત્ર દેખીતી રીતે જ. આંખ બંધ કરીને વિચારો તો ખ્યાલ આવે કે આપણે બે જોડી ચપ્પલ ઘરમાં પેટી પેક પડ્યાં’તાં તોય લલચાઈને ત્રીજી જોડ લઈ આવ્યા. અને વેપારીને ગોડાઉનમાં પડ્યાં પડ્યાં શૂન્ય મૂલ્ય થવાનાં હતાં તે જૂતાં રૂ. 100માં એને વેચાઈ ગયાં !